CELEX: 32017D2380
Language: bg
Date: 2017-12-12 00:00:00
Title: Решение (ЕС) 2017/2380 на Европейския парламент и на Съвета от 12 декември 2017 година за изменение на Директива 2010/40/ЕС по отношение на срока за приемане на делегирани актове (Текст от значение за ЕИП. )

20.12.2017   
            
            
               BG
            
            
               Официален вестник на Европейския съюз
            
            
               L 340/1
            
         РЕШЕНИЕ (ЕС) 2017/2380 НА ЕВРОПЕЙСКИЯ ПАРЛАМЕНТ И НА СЪВЕТА
   от 12 декември 2017 година
   за изменение на Директива 2010/40/ЕС по отношение на срока за приемане на делегирани актове
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 91 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   след консултация с Комитета на регионите,
   в съответствие с обикновената законодателна процедура (2),
   като имат предвид, че:
   
               (1)
            
            
               Директива 2010/40/ЕС на Европейския парламент и на Съвета (3) предвижда изготвянето на спецификации за приоритетни действия в приоритетни области.
            
         
               (2)
            
            
               След влизането в сила на Директива 2010/40/ЕС Комисията прие четири делегирани акта във връзка с приоритетни действия по същата директива. Те уреждат по-специално „eCall“ и механизмите за обмен на данни, които улесняват електронния обмен на данни между съответните публични органи и заинтересовани страни и съответните доставчици на свързани с интелигентните транспортни системи (ИТС) услуги. Необходими са допълнителни делегирани актове във връзка с действия, които трябва да бъдат уредени и които попадат в приложното поле на Директива 2010/40/ЕС.
            
         
               (3)
            
            
               Съгласно член 12 от Директива 2010/40/ЕС предоставеното на Комисията правомощие да приема посочените в член 7 от посочената директива делегирани актове изтича на 27 август 2017 г.
            
         
               (4)
            
            
               С цел постигане на целите по Директива 2010/40/ЕС на Комисията следва да бъде делегирано правомощието да приема актове в съответствие с член 290 от Договора за функционирането на Европейския съюз във връзка със спецификациите, необходими за гарантиране на съответствието, оперативната съвместимост и непрекъснатостта на внедряването и експлоатацията на ИТС за приоритетните действия, за допълнителен срок от пет години, считано от 27 август 2017 г. Този срок следва да се продължава мълчаливо за срокове с еднаква продължителност, освен ако Европейският парламент или Съветът не възразят срещу подобно продължаване. От особена важност е по време на подготвителната си работа Комисията да проведе подходящи консултации, включително на експертно равнище, и тези консултации да бъдат проведени в съответствие с принципите, заложени в Междуинституционалното споразумение от 13 април 2016 г. за по-добро законотворчество (4). По-специално, с цел осигуряване на равно участие при подготовката на делегираните актове, Европейският парламент и Съветът получават всички документи едновременно с експертите от държавите членки, като техните експерти получават систематично достъп до заседанията на експертните групи на Комисията, занимаващи се с подготовката на делегираните актове,
            
         ПРИЕХА НАСТОЯЩОТО РЕШЕНИЕ:
   Член 1
   Директива 2010/40/ЕС се изменя, както следва:
   
               1)
            
            
               Член 12 се заменя със следното:
               „Член 12
               Упражняване на делегирането
               1.   Правомощието да приема делегираните актове се предоставя на Комисията при спазване на предвидените в настоящия член условия.
               2.   Правомощието да приема делегирани актове, посочено в член 7, се предоставя на Комисията за срок от пет години, считано от 27 август 2017 г. Комисията изготвя доклад относно делегирането на правомощия не по-късно от девет месеца преди изтичането на петгодишния срок. Делегирането на правомощия се продължава мълчаливо за срокове с еднаква продължителност, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.
               3.   Делегирането на правомощия, посочено в член 7, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. Оттеглянето поражда действие в деня след публикуването на решението в Официален вестник на Европейския съюз или на по-късна, посочена в решението дата. То не засяга действителността на делегираните актове, които вече са в сила.
               4.   Преди приемането на делегиран акт Комисията се консултира с експерти, определени от всяка държава членка в съответствие с принципите, залегнали в Междуинституционалното споразумение от 13 април 2016 г. за по-добро законотворчество.
               5.   Веднага след като приеме делегиран акт, Комисията нотифицира акта едновременно на Европейския парламент и на Съвета.
               6.   Делегиран акт, приет съгласно член 7, влиза в сила единствено ако нито Европейският парламент, нито Съветът са представили възражения в срок от два месеца след нотифицирането на акта на Европейския парламент и Съвета или ако преди изтичането на този срок и Европейският парламент, и Съветът са уведомили Комисията, че няма да представят възражения. Този срок се удължава с два месеца по инициатива на Европейския парламент или на Съвета.“
            
         
               2)
            
            
               Членове 13 и 14 се заличават.
            
         
               3)
            
            
               В член 17 параграф 5 се заменя със следното:
               „5.   В съответствие с процедурата по консултиране, посочена в член 15, параграф 2, Комисията приема работна програма до 27 февруари 2011 г. В работната програма се включват целите и сроковете за ежегодното ѝ изпълнение и при необходимост се предлагат нужните адаптации.
               Комисията актуализира работната програма във връзка с дейностите по член 6, параграф 3 до 10 януари 2019 г. и преди всяко последващо петгодишно удължаване на срока на правомощието за приемане на делегирани актове в съответствие с член 12, параграф 2.“
            
         Член 2
   Настоящото решение влиза в сила на двадесетия ден след публикуването му в Официален вестник на Европейския съюз.
   
   
      Съставено в Страсбург на 12 декември 2017 година.
      
         
            За Европейския парламент
         
         
            Председател
         
         A. TAJANI
      
      
         
            За Съвета
         
         
            Председател
         
         M. MAASIKAS
      
   
   
      (1)  ОВ C 345, 13.10.2017 г., стр. 67.
   
      (2)  Позиция на Европейския парламент от 15 ноември 2017 г. (все още непубликувана в Официален вестник) и решение на Съвета от 4 декември 2017 г.
   
      (3)  Директива 2010/40/ЕС на Европейския парламент и на Съвета от 7 юли 2010 г. относно рамката за внедряване на интелигентните транспортни системи в областта на автомобилния транспорт и за интерфейси с останалите видове транспорт (ОВ L 207, 6.8.2010 г., стр. 1).
   
      (4)  ОВ L 123, 12.5.2016 г., стр. 1.